प्रिय बहनों, आप वैज्ञानिक हों या वकील; इस सफलता के लिए मर्दों का शुक्रिया करना होगा
;Chandrayaan Mission: Empowering Women Scientists with 25% Representation. Follow Baat Barabari Ki Story On Dainik Bhaskar पीरियड के दौरान पेट में दर्द हो रहा हो, लेकिन गोली खाकर बारह घंटे दफ्तर में बैठी रहो। तुमको हमसे बराबरी चाहिए न तो हर वक्‍त हमारे बराबर काम करो।
आज से डेढ़ सौ साल पहले एक महिला थी। नाम था कॉर्नेलिया सोराबजी। बॉम्‍बे यूनिवर्सिटी से ग्रेजुएशन और ऑक्‍सफोर्ड यूनिवर्सिटी से कानून की पढ़ाई करने वाली देश की पहली महिला थीं। पता है वो देश की पहली महिला वकील नहीं थीं क्‍योंकि जब वो कानून पढ़कर हिंदुस्‍तान लौटीं तो यहां के कानून ने उन्हें बॉम्‍बे हाईकोर्ट में प्रैक्टिस नहीं करने दी। बावजूद इसके कि उनके पास कानून की डिग्री थी।
इस देश का कानून तब ये कहता था कि काला कोर्ट पहनकर, गले में टाई बांधकर कोर्ट रूम में जज के सामने वही बोल सकता है, जो मर्द बनकर पैदा हुआ हो। अगर कोई स्‍त्री बनकर पैदा हुई है तो इस कोर्ट के दरवाजे उसके लिए बंद हैं।
कहने का आशय ये है कि तब महिलाओं को इस देश में कानून प्रैक्टिस करने की इजाजत नहीं थी। डिग्री होने और ऑक्‍सफोर्ड की टॉपर होने के बावजूद कॉर्नेलिया प्रैक्टिस नहीं कर पाईं।
ऐसी ही एक और महिला थीं मैरी पुणेन लुकसे। देश की पहली महिला सर्जन। जब वह मेडिसिन की पढ़ाई करने तिरुवनंतपुरम के महाराजा कॉलेज में गईं तो कॉलेज ने उन्‍हें दाखिला नहीं दिया। इनकार की वजह यह थी कि लड़कियों में मेडिसिन पढ़ने की काबिलियत नहीं होती। उस कॉलेज का ये नियम था कि लड़की को एडमिशन नहीं मिलेगा। वो लड़की जो बिना कॉलेज जाए घर बैठकर पिता की मेडिसिन की किताबें पढ़ा करती थी, उसे मद्रास यूनिवर्सिटी जाकर इतिहास में एडमिशन लेना पड़ा क्‍योंकि साइंस कॉलेज के दरवाजे उसके लिए बंद थे।
ऐसी अनंत कहानियां हैं।
इतनी कि डिजिटल स्‍पेस के अनंत पन्‍ने भी उन कहानियों के लिए नाकाफी पड़ जाएं। उन कहानियों से शुरू करके आज हम उस जगह आ पहुंचे हैं, जहां दो रोज पहले बहुत सारे अखबारों की खबरें हैं कि चंद्रयान-3 मिशन में शामिल हैं 25 फीसदी महिला वैज्ञानिक। तकरीबन 615 करोड़ की कुल लागत वाले इस प्रोजेक्‍ट चंद्रयान-3 की लैंडिंग की जिम्मेदारी एक महिला वैज्ञानिक ऋतु करिधाल ने निभाई है, जो इस‍ मिशन की डायरेक्टर भी हैं।
आज देश के सभी स्‍कूल-कॉलेजों के, लॉ, मेडिसिन और इंजीनियरिंग कॉलेज के दरवाजे लड़कियों के लिए भी खुले है। वो नियम खत्‍म कर दिए गए, जिसके तहत पहले लड़कियों के दाखिले तक पर पाबंदी हुआ करती थी।
ज्ञान और शिक्षा की जिस दुनिया में सैकड़ों सालों से मर्दों की आवाजाही पर कभी कोई पाबंदी नहीं थी। वो ही दरवाजे औरतों के लिए हमेशा से बंद थे।
उस दुनिया में घुसकर जितने कम समय में महिलाओं ने अपनी जगह बनाई है, उसे देखकर उस अदम्‍य इच्‍छाशक्ति की सिर्फ कल्‍पना की जा सकती है। कितनी भूख, कितनी तड़प और कितनी बेचैनी है औरतों में ज्ञान की। इस दुनिया में अपनी हिस्‍सेदारी की। ये सब कुछ वो तब कर पा रही हैं, जब उनकी राह के रोड़े बिल्कुल कम नहीं हुए हैं।
कुछ दिन पहले सोशल मीडिया पर एक तस्‍वीर वायरल हो रही थी। एलिशिया मंटानो नाम की एक अमेरिकी महिला 800 मीटर की रेस में हिस्‍सा ले रही हैं। वो महिला 8 महीने प्रेग्‍नेंट थीं। हालांकि यह घटना 2014 की है, लेकिन किसी कारण से पिछले दिनों अचानक यह तस्‍वीर सोशल मीडिया पर बुरी तरह वायरल होने लगी। उसे औरत के दौड़ने में कोई दिक्‍कत नहीं थी। दिक्‍कत उस तस्‍वीर को साझा कर रहे मर्दों के लिखे शब्‍दों में थी।
वो लिख रहे थे कि औरत देवी है, औरत महान है। औरत चाहे तो क्‍या नहीं कर सकती। दुनिया की कोई दीवार उसके रास्‍ते में नहीं आ सकती। वो आठ महीने का पेट लेकर भी दौड़ सकती है।
ऊपर से सुनने में यह बात इतनी दिक्‍कत तलब नहीं लगती, जितनी कि ये है। औरतों ने ज्ञान, शिक्षा, सत्‍ता और संपत्ति की दुनिया में बराबर की हिस्‍सेदारी मांगी है तो मर्दों को उनसे बदला लेने का ये सबसे आसान तरीका लगता है कि फिर वो औरतों को हर वक्‍त, हर समय मर्दों के बराबर दौड़ने को कहें।
औरतों को इस तरह ललकार रहे मर्दों के शरीर को ऐसी किसी तकलीफ से गुजरना नहीं पड़ता, जिस तकलीफ से औरतें गुजरती हैं। उन्‍हें लगता है कि नौ महीने पेट में बच्‍चा रखना मजाक है, हर आधे घंटे पर उल्‍टी करना मजाक है, महीने में पांच दिन शरीर से रिसता हुआ खून, पेट में हो रही ऐंठन और दर्द मजाक है। अगर कोई औरत ये कहे कि वह प्रेग्‍नेंसी में, पीरियड्स के समय, मेनोपॉज के दौरान मर्दों की तरह दौड़ने-भागने का काम नहीं कर सकती और उसे थोड़ा आराम चाहिए, तो ये सब बातें भी मजाक हैं। वो दरअसल कामचोर है और बहाने कर रही है।
मर्द जो खुद कभी प्रेग्‍नेंट नहीं होते, न उनके पेट चीरे जाते हैं, न वो बच्‍चा गिराने की गोली खाते हैं, न उनका अबॉर्शन या मिसकैरिज होता है, न उन्‍हें पीरियड्स होते हैं, लेकिन वो इन सारे तकलीफदेह अनुभवों से गुजर रही औरतों से उम्‍मीद करते हैं कि अगर उन्‍हें मर्दों की दुनिया में मर्दों के बराबर जगह चाहिए तो वो इन सारी तकलीफों को भूल जाएं। वो शरीर का सारा दर्द भुलाकर बस दौड़ती रहें।
और उस दौड़ने का नतीजा क्‍या होता है? इतना दौड़ने के बावजूद उन्‍हें सबकुछ मर्दों के बराबर नहीं मिलता। लड़कों से ज्‍यादा लड़कियां विज्ञान पढ़ रही हैं, टॉप कर रही हैं, लेकिन वो सब की सब टॉप वैज्ञानिक नहीं बन पा रहीं। विज्ञान पढ़ने और वैज्ञानिक बनने के बीच उनके रास्‍ते में हजारों दीवारें हैं। ये वो दीवारें हैं, जिसका सामना किसी मर्द को कभी नहीं करना पड़ता।
चंद्रयान-3 की टीम में जितने भी पुरुष वैज्ञानिक थे, उन्‍हें कभी पीरियड, प्रेग्‍नेंसी और मेनोपॉज जैसी तकलीफों का सामना नहीं करना पड़ा। उनका शरीर हॉर्मोन्‍स की रोलर-कोस्‍टर राइड से नहीं गुजरा, लेकिन औरतें इन सब चीजों का सामना कर रही थीं। साथ ही वो घर-गृहस्‍थी की जिम्‍मेदारियां भी संभाल रही थीं। उनके पास वैसा सपोर्ट सिस्‍टम नहीं था, जो पुरुषों के पास था। इसलिए हम औरतों का 25 फीसदी होना भी मर्दों के 75 फीसदी पर भारी है। हालांकि असली सेलिब्रेशन तो उस दिन होगा, जब यह संख्‍या 50 फीसदी होगी, बल्कि यूं कहें कि उससे भी ज्‍यादा।